Proteas ploeter voort in Durban | Maroela Media
Suid-Afrika sal meer as 400 lopies in die twee oorblywende dae moet aanteken om enigsins 'n seggenskap in die uitslag te hê. Dit gaan bykans ontmoontlik wees gegewe die feit dat die kolfblad reeds op die derde dag dit moeilik gemaak het vir die kolwers om met gemak lopies aan te teken.
Die Aussies het hul tweede beurt Saterdagoggend begin nadat die Proteas vir net 162 (51,4 bb) in hul eerste beurt uitgehaal is. Die Aussies se voorsprong op die eerste beurt was 189 lopies nadat hulle 351 in hul eerste beurt aangeteken het.
Australië het stadig maar bestendig in sy tweede beurt gekolf en teen teetyd was hulle op 175/6 (54,5 bb). Hul voorsprong was toe reeds 364 lopies met nog 4 paaltjies staande.
Spel is soos op die eerste dag weer om 16:30 deur swak lig onderbreek. Australië was toe op 213/9. Dit gee aan Australië 'n totale voorsprong van 402 lopies met een paaltjie staande. Met die kolf het Bancroft 53 en Smith 38 lopies bygedra.
Op dié dag was Morne Morkel die suksesvolste bouler vir Suid-Afrika. Morkel het 3 paaltjies vir 42 platgetrek. Keshav Maharaj het sy 5 paaltjies in die eerste beurt met 3 vir 93 in 28 boulbeurte in die tweede beurt opgevolg.
Suid-Afrika is met sy rug teen die muur en sal buitengewoon goed moet vaar om nie 'n groot loesing op die lyf te loop nie.
In die geheel gesien is die Aussies in beheer van die wedstryd en hulle sal baie tevrede wees met hul vertoning.